ПРЕДЛАГАЧ: ВЛАДА НА РЕПУБЛИКА МАКЕДОНИЈА

ПРЕТСТАВНИЦИ:

- Зоран Јолевски, министер за одбрана

- Илми Селами, заменик министер за одбрана

ПОВЕРЕНИЦИ:

- Киро Атанасов, државен советник во

Министерството за одбрана и

* Милан Андоновски, раководител на Сектор во Министерството за одбрана

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА

ЗАКОНОТ ЗА ЗАШТИТА И СПАСУВАЊЕ

- Скопје, 2015 година –

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Со Законот за заштита и спасување се уредува системот за заштита и спасување на луѓето, животнатасредина, материјалните добра, природните богатства, животинскиот и растителниот свет и културното наследство од природни непогоди и други несреќи во мир, вонредна состојба и воена состојба во Република Македонија.

Во Законот за заштита и спасување се уредува и процената за штетата и помошта во остварувањето на последиците од природни непогоди и други несреќи. Процената и утврдувањето на висината на штетата настаната од природни непогоди и други несреќи ја вршат комисии.

Процената и утврдувањето на висината на штетата ги опфаќа видот, обемот и висинатана штетата изразена во натура и вредносни показатели, според подрачјето, дејноста,имотот, сопственоста, времето и причината за настанување на штетата.

Освен утврдувањето на штетата според видот, обемот и висинатана штетата изразена во натура и вредносни показатели комисијата го утврдува и извршува обемот и висината на осигурувањето според општите и посебните правила на осигурување кој се одбива од вкупно утврдената штета.

Вкупниот извештај за штета што го изготвува комисијата што ја формира Владата на РМ ги содржи извештаите на настаната штета од комисиите за процена и утврдување на штета формирани од советот на општините органите на управување во трговските друштва, јавните претпријатија, установите и службите, содржи оцена на комплетноста на доставените извештаи согласно со Методологијата за процена на штета и мислење од Министерството за финансии за можноста за обезбедување на парична помош од Буџетот на Република Македонија.

Помошта може да биде во вид на непосредна парична помош, или помош со

намалување, односно ослободување од даночните обврски, кои се даваат без обврски за враќање.

Помошта која ја добиваат единиците на локалната самоуправа и другите правни лица може да ја користат исклучиво за намената за која е дадена.

При ваква состојба на работите во Законот нема можност надоместувањето на настанатата штета во случај на природни непогоди и други несреќи да биде исклучиво со важечка полиса за земјоделско осигурување.

II. ЦЕЛИ, НАЧЕЛА И ОСНОВНИ РЕШЕНИЈА

Целта на донесувањето на изменувањето и дополнувањето на Законот за заштита и спасување е да се зголеми одзивот за земјоделското осигурување.

Начелата на кои се заснова овој Предлог за изменување и дополнување на Закон за заштита и спасување се исти на кои се заснова Законот за заштита и спасување.

Решението што се предлага нема да ги дестимулира земјоделците да купуваат осигурителни полиси. Помошта се исплаќа на сите земјоделски стопанства со тоа што кај осигурените земјоделски стопанства се одбива исплатата по основа на осигурување, додека неосигурените земјоделски стопанства ја добиваат помошта без одбитоци. Со предложеното законско решение ќе се намалат трошоците на државата кои ги одвојува за помош на земјоделците во случај на природни непогоди и други несреќи.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлогот на Законот за изменување и дополнување на Законот за заштити и спасување не предизвикува фискални импликации, врз Буџетот на Република Македонија и другите јавни финансиски средства.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ НА ОДДЕЛНИ СУБЈЕКТИ

Спроведувањето на овој закон не предизвикува обезбедување на дополнителни финансиски средства од Буџетот на Република Македонија.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ

НА ЗАКОНОТ ЗА ЗАШТИТА И СПАСУВАЊЕ

Член 1

Во Законот за заштита и спасување („Службен весник на Република Македонија“ бр. 36/04, 49/04, 86/08, 124/10, 18/11, 41/14 и 129/15), по членот 146 се додава нов член 146-а кој гласи:

„Член 146-а

Исплатата на помошта за отстранувањето на последиците од природните непогоди и други несреќи ќе се врши со важечка полиса за осигурување на земјоделско стопанство за примарно земјоделско производство. “

Член 2

Овој закон влегува во сила осмиот ден од денот на објавувањето во „Службен весник на Република Македонија“.

ОБРАЗЛОЖЕНИЕ

на Предлогот на законот за изменување и дополнување на Законот за заштити и спасување

I.ОБЈАСНУВАЊЕ НА СОДРЖИНАТА НА ОДРЕДБАТА НА ПРЕДЛОГОТ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗАШТИТА И СПАСУВАЊЕ

Со предложената измена ќе се потенцира значењето на поседувањето на осигурителна полиса за добивање на помош од државата во отстранувањето на последиците од природните непогоди и други несреќи. Поседувањето на осигурување ќе стане законска обврсказа земјоделците за добивање на помош со цел зголемување на искористеноста на поддршката од 60% кофинансирање на земјоделското осигурување .

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решението кое се предлага е во корелација со обврската која ја има државата за давање на помош во случај на временски непогоди и други несреќи, која се исплаќа на сите земјоделски стопанства, односно поседувањето на полиса за осигурвање не е услов за добивање на помош. Ова ги дестимулира земјоделците да купуваат осигурителни полиси, а за државата претставува значителен финансиски товар.

Со предложената измена за задолжителност на осигурување за добивање на помош од државата ќе се намалат трошоците на државата при исплата на помош од временски непогоди и други несреќи.

III. ПОСЛЕДИЦИ КОИ ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Предложеното решение ќе ја зголеми свеста кај земјоделците за осигурување на земјоделските насади и ќе ги намали трошоците на државата при исплата на помош во случај на отстранувањето на последиците од природните непогоди и други несреќи.